V.  Ecclesiae S. Michaelis Aretinae protectionem suscipit, possessionesque ac privilegia confirmat.   (Pisis, Jan. 13.) [  Ibid.,  p. 162.]
Author: Clemens III

CLEMENS episcopus, servus servorum Dei, dilectis filiis priori ecclesiae S. Michaelis, quae in suburbio Aretinae civitatis sita est, ejusque fratribus tam praesentibus quam futuris regularem vitam professis in perpetuum.

Religiosis desideriis dignum est nos facilem praebere consensum, ut fidelis devotio effectum celerem sortiatur, et ut tanto liberius sacrae religionis observantiae et aliis operibus bonis insistat, quanto ab apostolica sede se senserit in pio proposito benignius confoveri. Eapropter, dilecti in Domino filii, vestris justis postulationibus clementer annuimus, et praefatam ecclesiam S. Michaelis, in qua divino estis obsequio mancipati, ad exemplar felicis memoriae Anastasii papae praedecessoris nostri sub beati Petri et nostra protectione suscipimus, et praesentis scripti privilegio communimus. Imprimis siquidem statuentes, ut ordo monasticus qui secundum Deum et beati Benedicti Regulam atque institutionem Camaldulensium fratrum in eadem ecclesia noscitur institutus, perpetuis ibidem temporibus inviolabiliter observetur. Praeterea quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant, in quibus haec propriis duximus exprimenda vocabulis: Locum ipsum in quo praefata ecclesia sita est cum omnibus pertinentiis suis. Propriae parochiae fines, quemadmodum in authentico scripto Hieronymi quondam Aretini episcopi continetur, duximus distinguendos, totum videlicet populum, qui nunc est habitator, aut erit in suburbio ex utraque parte stratae a domo sive classaria olim filii Tiribaldi dicta, qua itur ad S. Petrum Minorem usque ad domum sive classariam olim dictam Moronti, qua itur ad S. Michaelis molendinum, et a domo sive classaria olim Ardimanni Villani dicta, qua itur ad S. Bartholomaeum, usque ad domum sive classariam, olim Aricii Captapanis dictam, qua itur ad molendinum supradictae ecclesiae patronorum, videlicet filiorum seu nepotum Rainerii Gerzi. Praeterea medietatem molendini, quod est juxta suburbium, cum omnibus pertinentiis et utilitatibus suis; domos quas habetis in eodem suburbio cum omnibus utilitatibus suis; plateam quae ante ipsam ecclesiam sita est, sicut in donationis chartula continetur; quidquid habetis in Albagnoro et in Montagnoro. Terras, quas Joannes quondam prior cum matre sua eidem ecclesiae pietatis intuitu tradidit. Terras quas . . . . . Iventone cum uxore et filio vobis donavit; quidquid a Mazagallo emistis, seu ipse vobis donavit, et quidquid Petrolus ejus nepos vobiscum cambiavit seu donavit; terram quam a Filiastro emistis; terram quam Gerardinus vobis pro animae suae remedio tradidit, sicuti in chartula ab eo et filiis rogata continetur; terras quas habetis in civitate Aretina. Oleum quoque sanctum infirmorum, et cuncta quae ecclesiastici officii sunt, praeter baptismum, tam in solemnitatibus quam in festivis et quotidianis diebus, vobis vestrisque successoribus et Ecclesiae vestrae, sicut a praedicto episcopo vobis concessa sunt, vobis nihilominus confirmamus. Sepulturam quoque ipsius loci liberam esse decernimus, ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia matricis ecclesiae. Decernimus ergo, etc., salva sedis apostolicae auctoritate et in omnibus Camaldulensis prioris obedientia et reverentia, et Aretini episcopi canonica justitia. Si qua igitur, etc. Ego Clemens catholicae Ecclesiae episcopus. Ego Theobaldus Ostiensis et Velletrensis episcopus. Ego Melior presb. card. SS. Joannis et Pauli tit. Pamachii. Ego Laborans presb. card. S. Mariae trans Tiberim tit. Calixti. Ego Hyacinthus diac. card. S. Mariae in Cosmedin. Ego Gratianus SS. Cosmae et Damiani diac. card. Ego Octavianus SS. Sergii et Bacchi diaconus cardinalis. Ego Petrus S. Nicolai in Carcere Tulliano diac. card. Ego Radulfus S. Georgii ad Velum Aureum diac. card. Datum Pisis, per manum Moysis Lateranensis canonici, vicem agentis cancellarii, Idibus Januarii, indictione VI, Incarnationis Dominicae anno 1188, pontificatus vero domini Clementis papae III anno primo.